ਭਬਾਨੀ ਭੱਟਾਚਾਰੀਆ
ਭਬਾਨੀ ਭੱਟਾਚਾਰੀਆ (10 ਨਵੰਬਰ 1906 – 10 ਅਕਤੂਬਰ 1988) ਬੰਗਾਲੀ ਮੂਲ ਦਾ ਭਾਰਤੀ ਲੇਖਕ ਸੀ, ਜਿਸ ਨੇ ਸਮਾਜਕ-ਯਥਾਰਥਵਾਦੀ ਗਲਪ ਲਿਖਿਆ। ਉਹ ਬ੍ਰਿਟਿਸ਼ ਭਾਰਤ ਵਿਚ ਬੰਗਾਲ ਪ੍ਰੈਜ਼ੀਡੈਂਸੀ ਦੇ ਹਿੱਸੇ ਭਾਗਲਪੁਰ ਵਿਚ ਪੈਦਾ ਹੋਇਆ ਸੀ। ਭੱਟਾਚਾਰੀਆ ਨੇ ਪਟਨਾ ਯੂਨੀਵਰਸਿਟੀ ਤੋਂ ਬੈਚਲਰ ਦੀ ਡਿਗਰੀ ਅਤੇ ਲੰਡਨ ਯੂਨੀਵਰਸਿਟੀ ਤੋਂ ਡਾਕਟਰੇਟ ਹਾਸਲ ਕੀਤੀ। ਉਹ ਭਾਰਤ ਵਾਪਸ ਆਇਆ ਅਤੇ ਡਿਪਲੋਮੈਟਿਕ ਸੇਵਾ ਵਿੱਚ ਨੌਕਰ ਹੋ ਗਿਆ। ਭੱਟਾਚਾਰੀਆ ਨੇ ਯੂਨਾਈਟਿਡ ਸਟੇਟਸ ਵਿਚ ਸੇਵਾ ਕੀਤੀ, ਅਤੇ ਸੇਵਾ ਛੱਡ ਦੇਣ ਤੋਂ ਬਾਅਦ ਉਹ ਸਾਹਿਤ ਅਧਿਐਨ ਦੇ ਅਧਿਆਪਕ ਦੇ ਰੂਪ ਵਿਚ ਉਸੇ ਦੇਸ਼ ਵਾਪਸ ਆ ਗਿਆ। ਉਸਨੇ ਹਵਾਈ ਵਿੱਚ, ਅਤੇ ਬਾਅਦ ਵਿੱਚ ਸੀਏਟਲ ਵਿੱਚ ਪੜ੍ਹਾਇਆ। ਆਪਣੇ ਤੀਹ ਦੇ ਦਹਾਕੇ ਵਿੱਚ ਭੱਟਾਚਾਰੀਆ ਨੇ ਇਤਿਹਾਸਕ ਅਤੇ ਸਮਾਜਿਕ ਯਥਾਰਥਵਾਦੀ ਪ੍ਰਸੰਗਾਂ ਵਿਚ ਗਲਪ ਲਿਖਣਾ ਅਰੰਭ ਕੀਤਾ। ਉਸਨੇ ਦੋ ਪ੍ਰਮੁੱਖ ਸਾਹਿਤਕ ਸ਼ਖਸੀਅਤਾਂ ਦੀ ਸਲਾਹ ਤੋਂ ਬਾਅਦ ਲਿਖਣ ਦਾ ਆਪਣਾ ਮਾਧਿਅਮ ਅੰਗ੍ਰੇਜ਼ੀ ਚੁਣਿਆ।